Enemy at the Gates

***Enemy at the Gates*** (títol orichinal en anglés, en aragonés ***Enemigo en as puertas***, estrenada en Aragón con o suyo títol traduciu enta lo castellano como ***Enemigo a las puertas***) ye una cinta de cine belico coproducida por o cine estausunidense, lo cine britanico, lo cine francés, o cine alemán y lo cine irlandés estrenada l'anyo 2001, dirichida por Jean-Jacques Annaud seguntes un guión adaptau por él mesmo y por Alain Godard (basau en o libro *[[Enemy at the Gates: The Battle for Stalingrad]]*, publicau por William Craig en 1973), con una banda sonora orichinal de James Horner, una dirección de fotografía de Robert Fraisse, una producción cinematografica de Jean-Jacques Annaud ta las productoras *[[Mandalay Pictures]]*, *[[Repérage Films]]* y *[[Paramount Pictures]]* y que conta con un elenco d'actors formau por Jude Law, Joseph Fiennes, Rachel Weisz, Bob Hoskins, Ed Harris, Ron Perlman, Eva Mattes, Gabriel Thomson, Matthias Habich, Andrej Kaminsky, Robert Stadlober y Tom Wlaschiha, entre d'atros.

A cinta se basa en o personache historico de Vasily Zaitsev, un soldau de l'Exercito Royo que destacó mientres a batalla de Stalingrado como francotirador, tal como la conta l'historiador William Craig en o suyo libro *[[Enemy at the Gates: The Battle for Stalingrad]]*, encara que con muitas licencias narrativas. Prencipia cuan *Vasily Zaitsev* plega como soldau destinau a reforzar a las tropas de l'Exercito Royo que resisten en Stalingrado l'ataque d'o 6<sup>eno</sup> Exercito Alemán. Nomás trescruzar o río Volga y plegar en Stalingrado, lo ninvían a un ataque suicida, mesmo sin disposar d'un fusil, y ye lo solo superviviemt de l'ataque, amagando-se en un grupo de cadavres. Por casualidat *Danilov*, un comisario politico ruso s'amaga con él y ye testigo de cómo *Zaitsev* mata a cinco soldaus alemans en menos d'un minuto. Cuan poco dimpués *[[Nikita Kruschev]]* ye arengando a los oficials sovieticos y demanando plans ta debantar a moral d'os suyos soldaus, *Danilov* proposa dar-lis asperanza y suchiere emplegar a *Zaitsev* como un eixemplo ta las tropas en destacando as suyas capacidaz militars. Tranfieren a *Zaitsev* enta la división de francotiradors y publicitan de contino las suyas fetas, convertendo-lo en un soldau ben fundament admirau por os soldaus y por tot o pueblo d'a Unión Sovietica. Cuan os alemans veyen que los francotiradors son matando a muitos alemans, deciden ninviar a Stalingrado a lo comandant *[[Erwin König]]*, un d'os suyos destacaus francotiradors, con l'obchectivo de matar a *Zaitsev*. Iste ha conoixiu a *[[Tania Chernova]]*, una mesacha soldau, de qui s'ha enamorau y lo sentimiento ye mutuo, pero tamién *Danilov* s'ha enamorau d'ella y preba de protecher-la d'os periglos d'estar soldau en ixa batalla en transferindo-la a una unidat d'intelichencia. Prencipia tamién una luita entre *Zaitsev* y *König* por veyer qui de los dos puet matar a l'atro, a la vegada que *Danilov* se resiente de l'amor entre *Zaitsev* y *Chernova*, dica lo punto que la mesacha consigue tamién o suyo treslau enta la unidat de francotiradors.

A cinta s'ambienta en a ciudat de Stalingrado en a Unión Sovietica (hue dita Volgograd, en Rusia) en l'anyo 1942 y las suyas escenas se filmoron en Potsdam y Rüdersdorf (Brandemburgo) y en localizacions en Bavera en Alemanya.

Ye una cinta que ha recibiu bellas nominacions a bels premios cinematograficos, en destacando tres nominacions a los Premios d'o Cine Europeu (Premio Jameson d'o Publico d'os Premios d'o Cine Europeu a la Millor Actriz, Premio Jameson d'o Publico d'os Premios d'o Cine Europeu a o Millor Actor y Premio Jameson d'o Publico d'os Premios d'o Cine Europeu a o Millor Director) en a suya 14<sup>ena</sup> edición.

## Elenco

## Se veiga tamién
* Cine en 2001.
* Cintas de 2001.

## Referencias

## Vinclos externos
*  ''Enemy at the Gates'' en Internet Movie Database.
*  ''Enemy at the Gates'' en Rotten Tomatoes.
*  ''Enemy at the Gates'' en Metacritic.
*  ''Enemy at the Gates'' en Box Office Mojo.